SKLEP EVROPSKEGA NADZORNIKA ZA VARSTVO PODATKOV

z dne 15. maja 2020

o sprejetju poslovnika ENVP

EVROPSKI NADZORNIK ZA VARSTVO PODATKOV JE –

ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) in zlasti člena 57 Uredbe,

ob upoštevanju naslednjega:

(1) Člen 8 Listine Evropske unije o temeljnih pravicah in člen 16 Pogodbe o delovanju Evropske unije določata, da upoštevanje pravil o varstvu posameznikov pri obdelavi njihovih osebnih podatkov v institucijah, organih, uradih in agencijah Unije nadzira neodvisni organ.

(2) Uredba (EU) 2018/1725 določa ustanovitev neodvisnega organa, imenovanega Evropski nadzornik za varstvo podatkov (v nadaljnjem besedilu: ENVP), ki je odgovoren za zagotavljanje, da institucije, organi, uradi in agencije Unije spoštujejo temeljne pravice in svoboščine posameznikov ter predvsem njihovo pravico do varstva podatkov pri obdelavi osebnih podatkov.

(3) Uredba (EU) 2018/1725 določa tudi dolžnosti in pooblastila ENVP ter imenovanje evropskega nadzornika za varstvo podatkov.

(4) Uredba (EU) 2018/1725 še določa, da evropskemu nadzorniku za varstvo podatkov pomaga sekretariat, ter vsebuje vrsto določb o uslužbencih in proračunskih zadevah.

(5) Naloge in pooblastila ENVP določajo tudi drugi predpisi prava Unije, zlasti Uredba (EU) 2016/679 Evropskega parlamenta in Sveta (2), Direktiva (EU) 2016/680 Evropskega parlamenta in Sveta (3), Uredba (EU) 2016/794 Evropskega parlamenta in Sveta (4), Uredba (EU) 2018/1727 Evropskega parlamenta in Sveta (5) in Uredba (EU) 2017/1939 Evropskega parlamenta in Sveta (6).

(6) Po posvetovanju z odborom uslužbencev ENVP –

SPREJEL NASLEDNJI SKLEP:

NASLOV I

POSLANSTVO, OPREDELITEV POJMOV, VODILNA NAČELA IN ORGANIZACIJA

POGLAVJE I

Poslanstvo in opredelitev pojmov

Člen 1 ENVP ENVP deluje v skladu z določbami Uredbe (EU) 2018/1725, katerim koli drugim upoštevnim pravnim aktom Unije in tem sklepom ter upošteva strateške prednostne naloge, ki jih morebiti določi evropski nadzornik za varstvo podatkov.

Člen 2 Opredelitev pojmov V tem sklepu se uporabljajo naslednje opredelitve pojmov: (a) „Uredba“ pomeni Uredbo (EU) 2018/1725; (b) „Splošna uredba o varstvu podatkov“ pomeni Uredbo (EU) 2016/679; (c) „institucija“ pomeni institucijo, organ, urad ali agencijo Unije, za katero veljata Uredba ali kateri koli drug pravni akt Unije, ki določa naloge in pooblastila Evropskega nadzornika za varstvo podatkov; (d) „ENVP“ pomeni Evropskega nadzornika za varstvo podatkov kot organ Unije; (e) „evropski nadzornik za varstvo podatkov“ pomeni evropskega nadzornika za varstvo podatkov, ki sta ga Evropski parlament in Svet imenovala v skladu s členom 53 Uredbe; (f) „EOVP“ pomeni Evropski odbor za varstvo podatkov kot organ Unije, ustanovljen na podlagi člena 68(1) Splošne uredbe o varstvu podatkov; (g) „sekretariat EOVP“ pomeni sekretariat EOVP, ustanovljen na podlagi člena 75 Splošne uredbe o varstvu podatkov.

POGLAVJE II

Vodilna načela

Člen 3 Dobro upravljanje, celovitost in dobro upravno ravnanje 1. ENVP deluje v javnem interesu kot strokoven, neodvisen, zanesljiv, proaktiven in verodostojen organ na področju varstva zasebnosti in osebnih podatkov. 2. ENVP deluje v skladu s svojim okvirom poklicne etike.

Člen 4 Odgovornost in preglednost 1. ENVP redno objavlja svoje strateške prednostne naloge in letno poročilo. 2. ENVP kot upravljavec podatkov daje vzgled pri spoštovanju prava, ki se uporablja za varstvo osebnih podatkov. 3. ENVP odprto in pregledno sodeluje z mediji in zainteresiranimi stranmi ter svoje delovanje v razumljivem jeziku pojasnjuje javnosti.

Člen 5 Učinkovitost in uspešnost 1. ENVP uporablja najsodobnejša upravna in tehnična sredstva, da bi bil čim bolj učinkovit in uspešen pri izvajanju svojih nalog, kar vključuje notranjo komunikacijo in ustrezen prenos nalog. 2. ENVP vzpostavi ustrezne mehanizme in orodja za zagotovitev najvišje ravni upravljanja kakovosti, kot so standardi notranjega nadzora, postopek obvladovanja tveganj in letno poročilo o dejavnostih.

Člen 6 Sodelovanje ENVP spodbuja sodelovanje med nadzornimi organi za varstvo podatkov in z vsemi drugimi javnimi organi, katerih dejavnosti lahko vplivajo na varstvo zasebnosti in osebnih podatkov.

POGLAVJE III

Organizacija

Člen 7 Vloga evropskega nadzornika za varstvo podatkov Evropski nadzornik za varstvo podatkov določa strateške prednostne naloge ENVP ter sprejema dokumente politike, ki ustrezajo nalogam in pooblastilom ENVP.

Člen 8 Sekretariat ENVP Evropski nadzornik za varstvo podatkov določi organizacijsko sestavo sekretariata ENVP. Ta sestava brez poseganja v Memorandum o soglasju med ENVP in EOVP z dne 25. maja 2018, zlasti v povezavi s sekretariatom EOVP, odraža strateške prednostne naloge, ki jih je določil evropski nadzornik za varstvo podatkov.

Člen 9 Direktor in organ za imenovanja 1. Brez poseganja v Memorandum o soglasju med ENVP in EOVP z dne 25. maja 2018, zlasti točko VI(5) tega memoranduma, direktor izvaja pooblastila, podeljena organu za imenovanja, v smislu člena 2 Kadrovskih predpisov za uradnike Evropske unije, določena v Uredbi Sveta (EGS, Euratom, ESPJ) št. 259/68 (7), in pooblastila, podeljena organu, pristojnemu za sklepanje pogodb o zaposlitvi, v smislu člena 6 Pogojev za zaposlitev drugih uslužbencev Evropske unije, določenih v Uredbi (EGS, Euratom, ESPJ) št. 259/68, ter katera koli druga s tem povezana pooblastila, izhajajoča iz drugih notranjih upravnih sklepov ENVP ali medinstitucionalnih upravnih sklepov, razen če ni s sklepom evropskega nadzornika za varstvo podatkov o izvajanju pooblastil, podeljenih organu za imenovanja in organu, pristojnemu za sklepanje pogodb o zaposlitvi, določeno drugače. 2. Direktor lahko izvajanje pooblastil iz odstavka 1 prenese na uradnika, odgovornega za upravljanje človeških virov. 3. Direktor je ocenjevalec pooblaščene osebe za varstvo podatkov, lokalnega varnostnega uradnika, lokalnega vodje informacijske varnosti, uradnika za zagotavljanje preglednosti, uradnika v pravni službi, pooblaščenca za poklicno etiko in koordinatorja notranjega nadzora za naloge, povezane s temi funkcijami. 4. Direktor pomaga evropskemu nadzorniku za varstvo podatkov pri zagotavljanju skladnosti in splošnem usklajevanju ENVP ter pri vseh drugih nalogah, ki jih je nanj prenesel evropski nadzornik za varstvo podatkov. 5. Direktor lahko sprejema sklepe ENVP o uporabi omejitev na podlagi notranjih predpisov ENVP za izvajanje člena 25 Uredbe.

Člen 10 Sestanki vodstva 1. Sestankov vodstva se udeležujejo evropski nadzornik za varstvo podatkov, direktor ter vodje enot in sektorjev, ki zagotavljajo strateški nadzor nad delom ENVP. 2. Kadar sestanek vodstva zadeva človeške vire, proračun, finančne ali upravne zadeve, ki so pomembne za EOVP ali sekretariat EOVP, se ga udeleži tudi vodja sekretariata EOVP. 3. Sestankom vodstva predseduje evropski nadzornik za varstvo podatkov, če pa se ta sestanka ne more udeležiti, ga nadomešča direktor. Sestanki vodstva praviloma potekajo enkrat tedensko. 4. Direktor zagotovi pravilno delovanje sekretariata za sestanke vodstva. 5. Sestanki niso javni. Razprave so zaupne.

Člen 11 Prenos nalog in nadomeščanje 1. Evropski nadzornik za varstvo podatkov lahko na direktorja, kadar je ustrezno, v skladu z Uredbo prenese pooblastilo za sprejemanje in podpisovanje pravno zavezujočih sklepov, katerih vsebino je že določil evropski nadzornik za varstvo podatkov. 2. Evropski nadzornik za varstvo podatkov lahko poleg tega, kadar je ustrezno, v skladu z Uredbo na direktorja ali vodjo zadevne enote ali sektorja prenese pooblastilo za sprejemanje in podpisovanje drugih dokumentov. 3. Kadar so bila pooblastila prenesena na direktorja v skladu z odstavkoma 1 ali 2, jih lahko direktor nadalje prenese na vodjo zadevne enote ali sektorja. 4. Kadar evropski nadzornik za varstvo podatkov ne more opravljati svojih funkcij ali je delovno mesto prosto in še ni bil imenovan evropski nadzornik za varstvo podatkov, direktor, kadar je primerno, v skladu z Uredbo opravlja naloge in dolžnosti evropskega nadzornika za varstvo podatkov, ki so potrebne in nujne za zagotovitev neprekinjenega poslovanja. 5. Kadar direktor ne more opravljati svojih funkcij ali je delovno mesto prosto in evropski nadzornik za varstvo podatkov ni imenoval nobenega uradnika, funkcije direktorja izvaja vodja enote ali sektorja z najvišjim nazivom, ali v primeru enakega naziva vodja enote ali sektorja z najdaljšo delovno dobo v nazivu, ali v primeru enake delovne dobe najstarejši vodja enote ali sektorja. 6. Če ni na voljo nobenega vodje enote ali sektorja za opravljanje dolžnosti direktorja, kot je opredeljeno v odstavku 5, in evropski nadzornik za varstvo podatkov ni imenoval nobenega uradnika, ga nadomešča uradnik z najvišjim nazivom, ali v primeru enakega naziva uradnik z najdaljšo delovno dobo v nazivu, ali v primeru enake delovne dobe najstarejši uradnik. 7. Kadar kateri koli drugi nadrejeni ne more opravljati svojih dolžnosti ali evropski nadzornik za varstvo podatkov ni imenoval nobenega uradnika, direktor imenuje uradnika v soglasju z evropskim nadzornikom za varstvo podatkov. Če oseba za nadomeščanje ni bila določena, nadomeščanje opravlja uradnik v zadevni enoti ali sektorju z najvišjim nazivom, ali v primeru enakega naziva uradnik z najdaljšo delovno dobo v nazivu, ali v primeru enake delovne dobe najstarejši uradnik. 8. Odstavki 1 do 7 ne vplivajo na pravila o prenosu v zvezi s pooblastili, podeljenimi organu za imenovanja, ali pooblastili v zvezi s finančnimi zadevami, kot je določeno v členih 9 in 12.

Člen 12 Odredbodajalec in računovodja 1. Evropski nadzornik za varstvo podatkov prenese pooblastila odredbodajalca na direktorja v skladu listino nalog in odgovornosti v zvezi s proračunom in upravo ENVP, določeno v skladu s členom 72(2) Uredbe (EU, Euratom) 2018/1046 Evropskega parlamenta in Sveta (8). 2. Kar zadeva proračunske zadeve, ki se nanašajo na ENVP, odredbodajalec izvaja svojo funkcijo v skladu z Memorandumom o soglasju med ENVP in EOVP. 3. Funkcijo računovodje ENVP v skladu s Sklepom Evropskega nadzornika za varstvo podatkov z dne 1. marca 2017 (9) opravlja računovodja Komisije.

NASLOV II

SPREMLJANJE IN ZAGOTAVLJANJE IZVAJANJA UREDBE

Člen 13 Spremljanje in zagotavljanje izvajanja Uredbe ENVP zagotavlja učinkovito varstvo pravic in svoboščin posameznikov s spremljanjem in izvajanjem Uredbe in vseh drugih pravnih aktov Unije, ki določajo naloge in pooblastila evropskega nadzornika za varstvo podatkov. ENVP lahko v ta namen, v okviru izvajanja preiskovalnih pooblastil, pooblastil za sprejemanje popravljalnih ukrepov, pooblastil v zvezi z odobritvami in svetovalnih pooblastil opravlja obiske za preverjanje skladnosti, preglede, dvomesečne obiske in neformalna posvetovanja ali olajša sporazumne rešitve pritožb.

Člen 14 Preglednost odgovorov na posvetovanja institucij o njihovi obdelavi osebnih podatkov in zahtevah za odobritve ENVP lahko v celoti ali delno objavi odgovore na posvetovanja institucij o njihovi obdelavi osebnih podatkov, pri čemer upošteva veljavne zahteve glede zaupnosti in informacijske varnosti. Sklepi o odobritvah se objavijo, pri čemer se upoštevajo veljavne zahteve glede zaupnosti in informacijske varnosti.

Člen 15 Pooblaščene osebe za varstvo podatkov, ki so jih priglasile institucije 1. Register imenovanj pooblaščenih oseb za varstvo podatkov, ki jih institucije priglasijo ENVP v skladu z Uredbo, vodi ENVP. 2. Posodobljen seznam pooblaščenih oseb za varstvo podatkov se objavi na spletišču ENVP. 3. ENVP zagotovi smernice pooblaščenim osebam za varstvo podatkov, zlasti s sodelovanjem na sestankih, ki jih organizira mreža pooblaščenih oseb za varstvo podatkov v okviru institucij.

Člen 16 Obravnavanje pritožb 1. ENVP ne obravnava anonimnih pritožb. 2. ENVP obravnava pisne pritožbe, vključno s tistimi v elektronski obliki, ki so napisane v katerem koli uradnem jeziku Unije in vsebujejo podrobnosti, potrebne za razumevanje pritožbe. 3. Če je bila pritožba v zvezi z istimi dejstvi vložena pri evropskem varuhu človekovih pravic, ENVP preuči njeno dopustnost na podlagi določb Memoranduma o soglasju med ENVP in evropskim varuhom človekovih pravic. 4. ENVP odloči o načinu obravnavanja pritožbe, pri čemer upošteva: (a) naravo in težo domnevnih kršitev pravil o varstvu podatkov; (b) obseg škode, ki jo je zaradi kršitve utrpel eden ali več posameznikov, na katere se nanašajo osebni podatki; (c) morebitni splošni pomen zadeve, tudi v zvezi z drugimi vpletenimi javnimi in zasebnimi interesi; (d) verjetnost ugotovitve, da je bila kršitev storjena; (e) točni datum nastanka določenih dogodkov, prenehanja učinkov zadevnega ravnanja, odprave učinkov ali zagotovitve ustreznega jamstva za njihovo odpravo. 5. Kjer je ustrezno, ENVP olajša sporazumno rešitev pritožbe. 6. ENVP odloži preiskavo pritožbe do sodbe sodišča ali odločitve drugega sodnega ali upravnega organa o istem vprašanju. 7. ENVP razkrije identiteto pritožnika samo v obsegu, ki je nujen za pravilno izvedbo preiskave. Brez soglasja zadevne osebe ne razkrije nobenega dokumenta, povezanega s pritožbo, razen anonimiziranih izvlečkov ali povzetkov končne odločbe. 8. Če to zahtevajo okoliščine pritožbe, ENVP sodeluje s pristojnimi organi za nadzor, vključno s pristojnimi nacionalnimi nadzornimi organi, ki delujejo v okviru svojih pristojnosti.

Člen 17 Izid pritožb 1. ENVP pritožnika čim prej obvesti o izidu pritožbe in izvedenih ukrepih. 2. Če je pritožba razglašena za nedopustno ali je njena obravnava končana, ENVP po potrebi svetuje pritožniku, naj zadevo predloži drugemu pristojnemu organu. 3. ENVP se lahko na zahtevo pritožnika odloči, da ustavi preiskavo. To mu ne preprečuje, da predmet pritožbe nadalje preišče. 4. ENVP lahko preiskavo konča, če pritožnik ne zagotovi zahtevanih informacij. ENVP o tej odločitvi obvesti pritožnika.

Člen 18 Pregled pritožb in pravna sredstva 1. Če ENVP izda odločbo na podlagi pritožbe, lahko zadevni pritožnik ali zadevna institucija od njega zahtevata, naj svojo odločitev ponovno preuči. Taka zahteva se vloži v enem mesecu od izdaje odločbe. ENVP svojo odločitev ponovno preuči, če pritožnik ali institucija navede nove dejanske dokaze ali pravne argumente. 2. ENVP ob izdaji odločbe na podlagi pritožbe zadevnega pritožnika in zadevno institucijo obvesti, da lahko zahtevata ponovno preučitev njegove odločitve in jo izpodbijata pred Sodiščem Evropske unije v skladu s pogoji, določenimi v členu 263 Pogodbe o delovanju Evropske unije. 3. Kadar ENVP na podlagi zahteve za ponovno preučitev odločitve izda novo, popravljeno odločbo, zadevnega pritožnika in zadevno institucijo obvesti, da lahko novo odločbo izpodbijata pred Sodiščem Evropske unije v skladu s členom 263 Pogodbe o delovanju Evropske unije.

Člen 19 Obveščanje ENVP o kršitvi varstva osebnih podatkov s strani institucij 1. ENVP zagotovi varno platformo za obveščanje o kršitvah varstva osebnih podatkov v institucijah in izvaja varnostne ukrepe za izmenjavo informacij v zvezi s kršitvijo varstva osebnih podatkov. 2. ENVP ob obvestitvi potrdi prejem zadevni instituciji.

NASLOV III

ZAKONODAJNO POSVETOVANJE, SPREMLJANJE TEHNOLOGIJE, RAZISKOVALNI PROJEKTI, SODNI POSTOPKI

Člen 20 Zakonodajno posvetovanje 1. ENVP v odgovor na zahteve Komisije v skladu s členom 42(1) Uredbe izda mnenja ali uradne pripombe. 2. Mnenja se objavijo na spletišču ENVP v angleščini, francoščini in nemščini. Povzetki mnenj se objavijo v Uradnem listu Evropske unije (serija C). Uradne pripombe se objavijo na spletišču ENVP. 3. ENVP lahko posvetovanje zavrne, če niso izpolnjeni pogoji iz člena 42 Uredbe, med drugim kadar ni vpliva na varstvo pravic in svoboščin posameznikov pri obdelavi osebnih podatkov. 4. Kadar ENVP in EOVP kljub vsem prizadevanjem skupnega mnenja na podlagi člena 42(2) Uredbe ne moreta izdati v predpisanem roku, lahko ENVP izda mnenje o isti zadevi. 5. Če Komisija skrajša rok za zakonodajno posvetovanje v skladu s členom 42(3) Uredbe, si ENVP prizadeva spoštovati predpisani rok, če je to razumno in izvedljivo, pri čemer upošteva zlasti zapletenost zadeve, obsežnost dokumentacije in popolnost informacij, ki jih je predložila Komisija.

Člen 21 Spremljanje tehnologije ENVP pri spremljanju razvoja informacijskih in komunikacijskih tehnologij, kolikor vplivajo na varstvo osebnih podatkov, ozavešča in svetuje zlasti o načelih vgrajenega varstva podatkov in privzetega varstva podatkov.

Člen 22 Raziskovalni projekti ENVP se lahko odloči prispevati k okvirnim programom Unije in sodelovati v svetovalnih odborih za raziskovalne projekte.

Člen 23 Tožba zoper institucije zaradi kršitve Uredbe Kadar institucija ne ravna v skladu z Uredbo, lahko ENVP zadevo predloži Sodišču Evropske unije, zlasti če z ENVP ni bilo izvedeno posvetovanje v primerih iz člena 42(1) Uredbe in če ni bilo učinkovitega odziva na izvršilni ukrep, ki ga je sprejel na podlagi člena 58 navedene uredbe.

Člen 24 Intervencija ENVP v tožbah pred Sodiščem Evropske unije 1. ENVP lahko deluje kot intervenient v tožbah pred Sodiščem Evropske unije v skladu s členom 58(4) Uredbe 2018/1725, členom 43(3)(i) Uredbe (EU) 2016/794, členom 85(3)(g) Uredbe (EU) 2017/1939 in členom 40(3)(g) Uredbe (EU) 2018/1727. 2. ENVP pri odločanju, ali naj vloži predlog za intervencijo oziroma sprejme povabilo Sodišča Evropske unije za to, upošteva zlasti: (a) ali je bil sam pri izvajanju nadzornih nalog neposredno vpleten v dejstva zadeve; (b) ali se v zadevi pojavljajo vprašanja, povezana z varstvom podatkov, ki so sama po sebi bistvena ali odločilna za njen izid; in (c) ali lahko njegova intervencija vpliva na izid postopka.

NASLOV IV

SODELOVANJE Z NACIONALNIMI NADZORNIMI ORGANI IN MEDNARODNO SODELOVANJE

Člen 25 ENVP je član Evropskega odbora za varstvo podatkov. ENVP si kot član EOVP prizadeva spodbujati vidik Unije, zlasti skupne vrednote, navedene v členu 2 Pogodbe o Evropski uniji.

Člen 26 Sodelovanje z nacionalnimi nadzornimi organi na podlagi člena 61 Uredbe 1. ENVP sodeluje z nacionalnimi nadzornimi organi in s skupnim nadzornim organom, ustanovljenim na podlagi člena 25 Sklepa Sveta 2009/917/PNZ (10), zlasti z namenom: (a) izmenjave vseh pomembnih informacij, vključno z dobrimi praksami, ter informacij v zvezi z zahtevami po izvajanju spremljanja ter preiskovalnih in izvršilnih pooblastil s strani pristojnih nacionalnih nadzornih organov; (b) razvoja in ohranjanja stikov z zadevnimi člani in uslužbenci nacionalnih nadzornih organov. 2. Kadar je ustrezno, ENVP zagotovi vzajemno pomoč in sodeluje pri skupnih operacijah z nacionalnimi nadzornimi organi, pri čemer vsak deluje v okviru svojih pristojnosti, kot so določene v Uredbi 2018/1725, Splošni uredbi o varstvu podatkov in drugih upoštevnih aktih prava Unije. 3. ENVP lahko na povabilo sodeluje v preiskavi, ki jo izvaja nadzorni organ, ali pa nadzorni organ povabi k sodelovanju v preiskavi v skladu s pravnimi in postopkovnimi pravili, ki veljajo za tistega, ki povabi.

Člen 27 Mednarodno sodelovanje 1. ENVP spodbuja dobre prakse, usklajevanje in sinergije na področju varstva osebnih podatkov med Evropsko unijo in tretjimi državami ter mednarodnimi organizaciji, med drugim s sodelovanjem v okviru pomembnih regionalnih in mednarodnih mrež in dogodkov. 2. Kadar je ustrezno, ENVP zagotavlja vzajemno pomoč pri preiskovalnih in izvršilnih ukrepih nadzornih organov tretjih držav ali mednarodnih organizacij.

NASLOV V

SPLOŠNE DOLOČBE

Člen 28 Posvetovanje z odborom uslužbencev 1. Z odborom uslužbencev, ki zastopa uslužbence ENVP, vključno s sekretariatom EOVP, se pravočasno opravi posvetovanje o osnutkih sklepov, ki se nanašajo na izvajanje Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije, ki so določeni z Uredbo (EGS, Euratom, ESPJ) št. 259/68, posvetovanje z njim pa se lahko opravi tudi v zvezi s katerim koli drugim vprašanjem v splošnem interesu uslužbencev. Odbor uslužbencev je obveščen o katerem koli vprašanju, povezanem z izvajanjem njegovih nalog. Mnenje izda v desetih delovnih dneh po posvetovanju. 2. Odbor uslužbencev prispeva k dobremu delovanju ENVP, vključno s sekretariatom EOVP, tako da daje predloge o organizacijskih zadevah in delovnih pogojih. 3. Odbor uslužbencev je sestavljen iz treh članov in treh namestnikov, ki jih vsi uslužbenci ENVP, vključno s sekretariatom EOVP, izvolijo za dve leti.

Člen 29 Pooblaščena oseba za varstvo podatkov 1. ENVP imenuje pooblaščeno osebo za varstvo podatkov. 2. Posvetovanje s pooblaščeno osebo za varstvo podatkov se opravi zlasti, kadar ENVP kot upravljavec namerava uporabiti omejitev na podlagi notranjih predpisov za izvajanje člena 25 Uredbe. 3. V skladu s točko IV(2)(viii) Memoranduma o soglasju med ENVP in EOVP ima EOVP ločeno pooblaščeno osebo za varstvo podatkov. V skladu s točko IV(4) Memoranduma o soglasju med ENVP in EOVP se pooblaščeni osebi ENVP in EOVP redno sestajata, da zagotovita usklajenost svojih odločitev.

Člen 30 Dostop javnosti do dokumentov in uradnik ENVP za zagotavljanje preglednosti ENVP imenuje uradnika za zagotavljanje preglednosti, ki zagotavlja skladnost z Uredbo Evropskega parlamenta in Sveta (ES) št. 1049/2001 (11), brez poseganja v obravnavanje zahtev sekretariata EOVP za dostop javnosti do dokumentov v skladu s točko IV(2)(iii) Memoranduma o soglasju med ENVP in EOVP.

Člen 31 Jeziki 1. ENVP je zavezan načelu večjezičnosti, saj sta kulturna in jezikovna raznolikost med temelji in največjimi vrednotami Evropske unije. ENVP poskuša najti ravnovesje med načelom večjezičnosti ter obveznostjo zagotoviti dobro finančno poslovodenje in prihranke za proračun Evropske unije, tako da svoja omejena sredstva uporablja pragmatično. 2. ENVP odgovori vsakomur, ki se nanj obrne v zvezi z zadevo, za katero je pristojen, v enem od uradnih jezikov Evropske unije, in sicer v jeziku, v katerem se je oseba nanj obrnila. Vse pritožbe, zahteve za informacije in vse druge zahteve se lahko ENVP pošljejo v katerem koli uradnem jeziku Evropske unije, nanje pa bo odgovorjeno v istem jeziku. 3. Spletišče ENVP je na voljo v angleščini, francoščini in nemščini. Strateški dokumenti ENVP, kot je strategija za izvajanje mandata evropskega nadzornika za varstvo podatkov, se objavijo v angleščini, francoščini in nemščini.

Člen 32 Podporne storitve ENVP lahko sklene sporazume o sodelovanju ali sporazume o ravni storitev z drugimi institucijami ter lahko sodeluje pri medinstitucionalnih razpisih za zbiranje ponudb, na podlagi katerih se sklenejo okvirne pogodbe s tretjimi osebami za zagotavljanje podpornih storitev ENVP ali EOVP. ENVP lahko poleg tega podpiše pogodbe z zunanjimi ponudniki storitev v skladu s pravili o javnem naročanju, ki veljajo za institucije.

Člen 33 Potrditev verodostojnosti odločitev 1. Odločitve ENVP se overijo s podpisom evropskega nadzornika za varstvo podatkov ali direktorja, kot je določeno v tem sklepu. Tak podpis je lahko lastnoročen ali v elektronski obliki. 2. V primeru prenosa ali nadomeščanja v skladu s členom 11 se odločitve overijo s podpisom pooblaščene osebe ali pooblastitelja. Tak podpis je lahko lastnoročen ali v elektronski obliki.

Člen 34 Delo na daljavo pri ENVP in elektronski dokumenti 1. ENVP lahko s sklepom evropskega nadzornika za varstvo podatkov uvede sistem dela na daljavo vseh ali nekaterih uslužbencev. O tem sklepu obvesti uslužbence, prav tako se sklep objavi na spletiščih ENVP in EOVP. 2. ENVP lahko s sklepom evropskega nadzornika za varstvo podatkov določi pogoje veljavnosti elektronskih dokumentov, elektronskih postopkov in elektronskih načinov prenosa dokumentov za lastne namene. O tem sklepu obvesti uslužbence, prav tako se sklep objavi na spletišču ENVP. 3. Kadar ti sklepi zadevajo sekretariat EOVP, se opravi posvetovanje s predsednikom EOVP.

Člen 35 Pravila za izračun rokov, datumov in iztekov rokov ENVP uporablja pravila za izračun rokov, datumov in iztekov rokov, določenih z Uredbo (EGS, Euratom) št. 1182/71 Sveta (12).

NASLOV VI

KONČNE DOLOČBE

Člen 36 Dodatni ukrepi Evropski nadzornik za varstvo podatkov lahko podrobneje opredeli določbe tega sklepa s sprejetjem izvedbenih pravil in dodatnih ukrepov, ki se nanašajo na delovanje ENVP.

Člen 37 Razveljavitev Sklepa Evropskega nadzornika za varstvo podatkov 2013/504/EU Sklep Evropskega nadzornika za varstvo podatkov 2013/504/EU (13) se razveljavi in nadomesti s tem sklepom.

Člen 38 Začetek veljavnosti Ta sklep začne veljati dan po objavi v Uradnem listu Evropske unije.

V Bruslju, 15. maja 2020 Za ENVP Wojciech Rafał WIEWIÓROWSKI Evropski nadzornik za varstvo podatkov

(1) UL L 295, 21.11.2018, str. 39.

(2) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(3) Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).

(4) Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).

(5) Uredba (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ (UL L 295, 21.11.2018, str. 138).

(6) Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).

(7) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter o uvedbi posebnih ukrepov, ki se začasno uporabljajo za uradnike Komisije (pogoji za zaposlitev drugih uslužbencev) (UL L 56, 4.3.1968, str. 1).

(8) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

(9) Sklep Evropskega nadzornika za varstvo podatkov (ENVP) z dne 1. marca 2017 o imenovanju računovodje Evropske komisije kot računovodje ENVP.

(10) Sklep Sveta 2009/917/PNZ z dne 30. novembra 2009 o uporabi informacijske tehnologije za carinske namene (UL L 323, 10.12.2009, str. 20).

(11) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

(12) Uredba (EGS, Euratom) št. 1182/71 Sveta z dne 3. junija 1971 o določitvi pravil glede rokov, datumov in iztekov rokov (UL L 124, 8.6.1971, str. 1).

(13) Sklep Evropskega nadzornika za varstvo podatkov 2013/504/EU z dne 17. decembra 2012 o sprejetju poslovnika (UL L 273, 15.10.2013, str. 41).